b'\n_START_ARTICLE_\nHollandova tipolo\xc5\xa1ka teorija izbire poklica\n_START_PARAGRAPH_\nHollandova tipolo\xc5\xa1ka teorija izbire poklica govori o \xc5\xa1estih tipih osebnosti. Teorijo je razvil John L. Holland. Ljudi lahko razvrstimo v realisti\xc4\x8dni, raziskovalni, umetni\xc5\xa1ki, socialni, podjetni\xc5\xa1ki ali konvencionalni tip osebnosti._NEWLINE__NEWLINE_Nadalje pravi, da ljudje i\xc5\xa1\xc4\x8demo delovno okolje, ki se sklada z na\xc5\xa1im tipom osebnosti. Bolj\xc5\xa1e ujemanje pomeni ve\xc4\x8dje zadovoljstvo z delom.\n_START_SECTION_\nRIASEC model\n_START_PARAGRAPH_\nHollandova tipolo\xc5\xa1ka teorija izbire poklica je ozna\xc4\x8dena tudi kot RIASEC model, kjer vsaka kratica predstavlja za\xc4\x8detnico angle\xc5\xa1kega izraza za posamezen tip osebnosti. Holland je RIASEC model predstavil v obliki \xc5\xa1esterokotnika. \xc5\xa0est tipov je znotraj \xc5\xa1esterokotnika razporejenih po njihovi relativni podobnosti. Na primer: socialni in podjetni\xc5\xa1ki tip, ki v modelu stojita skupaj, sta si bolj podobna kot socialni in realisti\xc4\x8dni tip, ki sta si v \xc5\xa1esterokotniku nasproti drug drugemu.\n_START_SECTION_\nRealisti\xc4\x8dni tip\n_START_PARAGRAPH_\nZna\xc4\x8dilno urejeno in sistemati\xc4\x8dno ravnanje s predmeti, stroji ali \xc5\xbeivalmi. Cenijo konkretne stvari kot so denar, mo\xc4\x8d, dru\xc5\xbebeni polo\xc5\xbeaj. Zna\xc4\x8dilna nefleksibilnost, mehani\xc4\x8dna spretnost, slab\xc5\xa1e socialne spretnosti._NEWLINE__NEWLINE_Tehni\xc4\x8dni poklici: avtomehanik, voznik tovornjaka, elektri\xc4\x8dar, kmet, gozdar, kovinar, strojnik,\xe2\x80\xa6\n_START_SECTION_\nRaziskovalni tip\n_START_PARAGRAPH_\nZna\xc4\x8dilna radovednost, nagnjenost k analiziranju, re\xc5\xa1evanju kompleksnih problemov, ugank, iskanju dejstev. Cenijo natan\xc4\x8dnost, znanost, logi\xc4\x8dnost. So neodvisni, nekomunikativni, vodenje prepu\xc5\xa1\xc4\x8dajo drugim._NEWLINE__NEWLINE_Znanstvenoraziskovalni poklici: fizik, matematik, biolog, farmacevt, programer, \xe2\x80\xa6\n_START_SECTION_\nUmetni\xc5\xa1ki tip\n_START_PARAGRAPH_\nZna\xc4\x8dilne svobodne in nesistemati\xc4\x8dne dejavnosti, ki omogo\xc4\x8dajo ustvarjalnost, domi\xc5\xa1ljijo, inovativne ideje. Cenijo umetnost, odkrivanje, svobodo delovanja. So sanja\xc5\xa1ki, introvertirani, z mo\xc4\x8dnimi estetskimi vrednotami._NEWLINE__NEWLINE_Umetni\xc5\xa1ki poklici: ilustrator, arhitekt, igralec, kritik, slikar, modni oblikovalec, \xe2\x80\xa6\n_START_SECTION_\nSocialni tip\n_START_PARAGRAPH_\nZna\xc4\x8dilne dejavnosti, ki vklju\xc4\x8dujejo delo z ljudmi. Pomo\xc4\x8d drugim pri u\xc4\x8denju in razvoju. Cenijo socialne in eti\xc4\x8dne vrednote. So spretni v komunikaciji, ekstravertni._NEWLINE__NEWLINE_U\xc4\x8diteljski, socialni poklici: u\xc4\x8ditelj, socialni delavec, terapevt, medicinska sestra, psiholog, vzgojitelj, \xe2\x80\xa6\n_START_SECTION_\nPodjetni\xc5\xa1ki tip\n_START_PARAGRAPH_\nZna\xc4\x8dilna prakti\xc4\x8dna usmerjenost, \xc5\xbeelja po takoj\xc5\xa1nji realizaciji in preizku\xc5\xa1nji vsake ideje. Cenijo dru\xc5\xbeben polo\xc5\xbeaj, uspeh. So ambiciozni, dominantni, verbalno spretni, z voditeljskimi sposobnostmi._NEWLINE__NEWLINE_Voditeljski in drugi poklici: manager, samostojni podjetnik, politik, tr\xc5\xbenik, novinar, \xe2\x80\xa6\n_START_SECTION_\nKonvencionalni tip\n_START_PARAGRAPH_\nZna\xc4\x8dilno urejeno, sistemati\xc4\x8dno delo s podatki, dr\xc5\xbeanje natan\xc4\x8dnih navodil. Cenijo sistemati\xc4\x8dnost, organiziranost, poslovne in ekonomske dose\xc5\xbeke. So konzervativni, dru\xc5\xbeabni, vljudni, zadr\xc5\xbeani._NEWLINE__NEWLINE_Poklici, povezani z nadzorom: ra\xc4\x8dunovodja, tajnik, ban\xc4\x8dnik, knjigovodja, uradnik, \xe2\x80\xa6\n_START_SECTION_\nTest SDS \xe2\x80\x93 Iskanje poklicne poti\n_START_PARAGRAPH_\nNa podlagi svoje teorije, po kateri ve\xc4\x8dino ljudi in poklicev razvrstimo v enega od \xc5\xa1estih tipov, je Holland razvil test SDS \xe2\x80\x93 Iskanje poklicne poti (angl. Self Directed Search), ki slu\xc5\xbei kot psihodiagnosti\xc4\x8dno sredstvo. Leta 1993 je iz\xc5\xa1la njegova slovenska priredba. Od leta 2008 dalje je mo\xc5\xbeno vpra\xc5\xa1alnik re\xc5\xa1evati preko interneta, pri \xc4\x8demer posameznik po izpolnjevanju takoj dobi povratno informacijo._NEWLINE__NEWLINE_Vpra\xc5\xa1alnik testiranca spra\xc5\xa1uje o dejavnostih, ki bi jih rad opravljal, o poklicnih \xc5\xbeeljah, o zmo\xc5\xbenostih, ki jih ima po svojem mnenju, o poklicih, ki ga zanimajo ali privla\xc4\x8dijo, ter o ocenah samega sebe glede na dolo\xc4\x8dene lastnosti.  Razlika med najvi\xc5\xa1jim in najni\xc5\xbejim dose\xc5\xbekom na posameznih lestvicah vpra\xc5\xa1alnika je stopnja diferenciranosti osebnosti oz. okolja, ki vpliva na napovedi, ki jih lahko naredimo na podlagi tipa osebnosti, okolja ali njune interakcije._NEWLINE__NEWLINE_Podro\xc4\x8dje uporabe vpra\xc5\xa1alnika je precej \xc5\xa1iroko. Uporablja se v \xc5\xa1olah, ko se mladi odlo\xc4\x8dajo za nadaljevanje \xc5\xa1olanja, v slu\xc5\xbebah za zaposlovanje, pri kandidatih za zaposlitev, brezposelnih, za samozaposlovanje, pri prekvalifikacijah, na\xc4\x8drtovanju razvoja kadrov, re\xc5\xa1evanju kadrovskih problemov, ugotavljanju razlogov za neustreznost zaposlitve, itd. Test se lahko uporablja skupinsko ali individualno.'